མུ་མཐུད་བཀའ་སློབ་ཕེབས་དོན།སྤྱོད་འཇུག་ནས་གསུངས་ཡོད་པ་ལྟར།སྡུག་བསྔལ་འདོར་འདོད་སེམས་ཡོད་ཀྱང་།།སྡུག་བསྔལ་ཉིད་ལ་མངོན་པར་རྒྱུག།བདེ་བ་འདོད་ཀྱང་གཏི་མུག་པས།།རང་གི་བདེ་བ་དགྲ་ལྟར་འཇོམས།།ཞེས་གསུངས་པ་ལྟར།སེམས་ཅན་ཐམས་ཅད་འབུ་སྲིན་ལ་སོགས་པ་ཚང་མ་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་རེད།དེའི་ནང་ཚན་ནས་འགྲོ་བ་མི་ལ་ཆ་བཞག་ན་སྡུག་བསྔལ་མི་འདོད་པ་དང་བདེ་བ་འདོད་པ་གཅིག་མཚུངས་ཆགས་ཡོད།བདེ་སྡུག་ལ་ལུས་ཚོར་གྱི་བདེ་སྡུག་རིམ་པ་དང་།སེམས་ཚོར་གྱི་བདེ་སྡུག་རིམ་པ་གཉིས་རེད།ལུས་ཀྱི་བདེ་སྡུག་གལ་ཆེན་པོ་ཡིན་ཀྱང་གཙོ་བོ་སེམས་ཀྱི་བདེ་སྡུག་དེ་ཧ་ཅང་ཚོར་བ་རྣོ་བ་འདུགམཁྱེན་སོང་ངམ།ངོས་ནས་རང་གི་ཉམས་མྱོང་གི་ལོ་རྒྱུས་ཞིག་བཤད་རྒྱུ་ཡིན།སྔོན་མ་ངོས་རང་རྡོ་རྗེ་གདན་ནས་གནས་སྐོར་ཞིག་གི་སྐབས་ལ་ཧ་ཅང་མ་བདེ་བ་ཞིག་བྱུང་།གྲོད་ཁོག་ལ་ན་ཚ་ཆེན་པོ་བཏང་བས་པཱར་ན་བརྒྱུད་མུམ་བྷེ་ལ་སྨན་བཅོས་བྱེད་པར་སོང་བ་ཡིན།པཱར་ན་ལ་འགྲོ་སྐབས་ལམ་ཁར་ཕྲུ་གུ་ཧ་ཅང་སྐྱོ་བོ་དེ་འདྲ་མཐོང་རྒྱུ་འདུགསློབ་སྦྱོང་ཞིག་གང་དུ་ཡོད།འཕྲལ་སེལ་གྱི་ལྟོས་གོས་ལའང་དཀའ་ངལ་ཡོད་པ་མང་པོ་མཐོང་སོང་།པཱར་ན་གྲོང་ཁྱེར་གྱི་སྣེ་ཟིན་ནས་མར་འགྲོ་དུས་སྐྲ་དཀར་པོ་གཟེངས་ཡོད་པའི་སྤོ་ལགས་ཤིག་ཉལ་ཁྲི་ཞིག་གི་སྟེང་དུ་ཉལ་ནས་བསྡད་འདུགཕྱོགས་གཅིག་ནས་སྤོ་དེ་ནད་པ་ཡིན་པ་ཧ་ཅང་གསལ་བོ་རེད།རོགས་པ་བྱེད་མཁན་སུ་གཅིག་མི་འདུགསྐབས་དེར་ངོས་རང་སེམས་ཧ་ཅང་སྐྱོ་བོ་བྱུང་།དེ་ནས་མགྲོན་ཁང་ལ་སླེབས་ནས་ཉམ་ཐག་དེ་ཚོ་བསམ་བློར་འཁོར་བ་དང་ཁོང་ཚོ་ལས་ངོས་རང་འདིར་མཐུན་རྐྱེན་འཛོམས་པོ་ཡོད་པ་རེད་དྲན་སྐབས་གྲོད་ཁོག་ན་བའི་ན་ཟུག་དེ་མེད་པ་ལྟ་བུ་ཆགས་སོང་།སེམས་ཀྱི་ནང་དུ་གཞན་གྱི་སྡུག་བསྔལ་བསམ་ནས་ཡོང་བའི་སྐབས་སུ་བསམ་བློ་གཏོང་སྟངས་ཀྱི་དབང་གིས་ལུས་ཀྱི་ན་ཚ་ཟིལ་གྱིས་མནན་ནས་གང་ཡང་མེད་པ་ཞིག་རེད།དེ་ཧ་ཅང་གསལ་བོ་རེད།དེར་བརྟེན།ལུས་ཀྱི་བདེ་སྡུག་དང་སེམས་ཀྱི་བདེ་སྡུག་གི་ཚོར་བ་གཉིས་ལས་སེམས་ཀྱི་བདེ་སྡུག་དེ་གལ་ཆེ་བ་ཆགས་བསྡད་ཡོད།དེང་གི་འཛམ་གླིང་དུ་ལུས་ཀྱི་བདེ་སྡུག་ལ་སྨན་བཅོས་འཕྲོད་བསྟེན་ཧ་ཅང་ཡག་པོ་ཡོད་པ་རེད།ཡིན་ནའང་།སེམས་ཀྱི་བདེ་སྡུག་དེ་སྨན་ཟས་ནས་དྲག་ཐུབ་ཐབས་ཡོད་པ་མ་རེད།ལུང་པ་མང་པོའི་ནང་དུ་བཟི་སྨན་ཟ་མཁན་མང་པོ་བྱུང་བ་དེ་ནི་སེམས་མ་སྐྱིད་པས་རེད།སེམས་མ་སྐྱིད་པ་ནི་བསམ་བློའི་ཐོག་ནས་སྡུག་བསྔལ་ཉུང་རུ་གཏོང་བ་དང་།བདེ་བ་སྒྲུབ་ཐབས་མ་ཤེས་པའི་དབང་གིས་བཟི་སྨན་ཟས་ན་ཨེ་དྲགཨ་རག་འཐུང་ན་ཨེ་དྲག་བསམ་ནས་འགྲོ་བསྡད་ཀྱི་ཡོད་པ་རེད།དེར་བརྟེན།སྡུག་བསྔལ་འདོར་འདོད་སེམས་ཡོད་ཀྱང་།།སྡུག་བསྔལ་ཉིད་ལ་མངོན་པར་རྒྱུག།ཟེར་བ་རེད།